༢བོད་ཀྱི་སློབ་གྲྭ་སོ་སོར་བརྟེན་ནས་སྤྱི་སྐད་ཁྱབ་གདལ་བྱེད་པ།སྤྱི་སྐད་ཁྱབ་གདལ་བྱེད་པར་ཐོག་མར་བོད་པའི་སློབ་གྲྭ་ཆེ་འབྲིང་ཆུང་གསུམ་ནས་འགོ་ཚུགས་དགོས་ཏེ་མི་རིགས་ཤིག་གི་སྤྱི་ཚོགས་སྔར་ལས་འཕེལ་རྒྱས་སུ་འགྲོ་བའམ་ཡང་ན་ཉམས་དམས་སུ་འགྱུར་བའི་རྒྱུ་རྐྱེན་གཙོ་བོ་ནི་མི་རིགས་དེའི་སློབ་གསོར་རག་ལས་པ་དང་།སློབ་གསོའང་མདོར་དྲིལ་ནས་བརྗོད་ན་དགེ་རྒན་དང་ཁྲིད་དེབ་ཀྱི་ནང་དོན།སློབ་ཁྲིད་བྱེད་སྟངས་སོགས་དང་ཐད་ཀར་འབྲེལ་ནས་ཡོད་པ་ཞིག་རེད།དེས་ན་བོད་རིག་པ་དོན་དུ་གཉེར་བ་དག་གིས་རྙིང་ཞེན་གཏི་ཐུག་དང་ཨ་གསར་མཁྲེགས་འཛིན་གྱི་ལྟ་བ་རྒྱང་རིང་དུ་དོར་ནས་བོད་ཀྱི་སྤྱི་ཚོགས་འཕེལ་རྒྱས་ཡོང་བ་རང་འགན་དུ་བརྩིས་ནས།སྲོལ་རྒྱུན་རྒྱུན་འཛིན་དང་ད་ལྟའི་བོད་སྤྱི་ཚོགས་ཀྱི་གནས་ཚུལ་དངོས་ལ་གཞིགས་ནས་དུས་རབས་ཀྱི་དགོས་མཁོ་དང་འཚམ་པའི་སྤྱི་ཚོགས་ཚན་རིག་དང་རང་བྱུང་ཚན་རིག་སྐོར་གྱི་ཁྲིད་གཞི་གསར་པ་ཁག་ཅིག་ལེགས་སྒྲིག་བྱེད་དགོས་པའི་ཐོག་ཚན་རིག་རང་བཞིན་དང་།ལག་ལེན་རང་བཞིན།མི་རིགས་རང་བཞིན་ལྡན་པ་ཞིག་ཀྱང་ཡིན་དགོས།དེ་ལྟར་བྱས་ཚེ་བོད་ཀྱི་སློབ་གསོ་གོང་ནས་གོང་དུ་ཁྱད་ཞུགས་ཏེ་དངོས་ཡོད་སྤྱི་ཚོགས་ཀྱི་ཐོན་སྐྱེད་ནུས་ཤུགས་དང་དཔལ་འབྱོར་གོང་དུ་འཕེལ་བར་སྨན་པའི་རྒྱུར་འགྲོ་སྙམ།དེ་ལྟའི་སློབ་གསོ་གོང་དུ་སྤེལ་བའང་ཐོག་མར་སློབ་ཆུང་གི་ལས་དང་པོ་བའི་སྐབས་ནས་རིག་པའི་བྱེ་བྲག་ཀུན་ལ་རྨང་གཞི་ལེགས་པོ་ཞིག་འདིང་རྒྱུ་ནི་ཁང་བཟང་བསྐྲུན་པའི་རྨང་རྡོ་ལྟ་བུར་སྣང་བས།ང་ཚོས་བོད་པའི་སྤྱི་སྐད་ཁྱབ་གདལ་བྱེད་དུས་ཀྱང་སློབ་ཆུང་གི་དུས་ནས་བཟུང་ཡི་གེ་སོ་སོའི་སྒྲའི་སྐྱེ་གནས་དང་ང་རོ་འདྲེན་ཚུལ་སོགས་བརྡ་སྤྲོད་རིག་པའི་གཞུང་ལས་ཇི་ལྟར་གསུངས་པ་བཞིན་ཀློག་སྒྲ་དག་གསལ་འབྱིན་པའི་ཕྱོགས་སུ་འབད་དགོས་པ་དང་།ལྷག་པར་སྦྱོར་ཀློག་གི་སྐབས་སུ་འཕུལ་བྱེད་སོགས་ཀྱི་ཟུར་དག་མ་ཉམས་པར་རང་སྒྲ་ཐོན་ཙམ་གྱི་སྒོ་ནས་ཡིག་སྡེབ་ཇི་ལྟ་བུར་བརྗོད་པ་ལ་གོམས་སུ་འཇུག་དགོས།ཡི་གེའི་སྦྱོར་ཀློག་ལ་ཐོག་མར་འཇུག་ཚུལ་ས་སྐྱ་པཎྚི་ཏའི་ཡི་གེའི་བཀླག་ཐབས་བྱིས་པ་བདེ་བླག་ཏུ་འཇུག་པ་ཞེས་པ་ལས་ཇི་ལྟར་གསུངས་པ་བཞིན་དང་།དེ་འདྲའི་ཀློག་སློབ་དུས་ཀྱི་གོ་རིམ་ཡང་སུམ་པ་ཡེ་ཤེས་དཔལ་འབྱོར་གྱིས་མཛད་པའི་བོད་ཡིག་ཐོག་མར་སློབ་དུས་ཀྱི་རིམ་པ་གསར་པའི་མྱུ་གུ་ཞེས་པ་ལས།འདིར་བཙུན་ཆུང་ལྟ་བུ་ལས་དང་པོ་བ་རྣམས་ལ་ཐོག་མར་ཡི་གེ་ཀློག་ཚུལ་སློབ་པའི་གོ་རིམ་བཤད་ན།དང་པོར་དབྱངས་གསལ་གྱི་ཡི་གེ་རེ་རེ་ནས་བརྡ་མ་ལོག་པར་དག་པར་བརྗོད་ཚུལ་བསླབ།བར་དུ་ཚེག་གཉིས་རེའི་བར་དུ་མིང་གང་ཡིན་གྱི་ཡི་གེ་ཅི་ཡོད་བསྡུས་ཏེ་བསྲེས་མིང་དེ་འདྲ་ཚེག་བར་རེར་གང་ཡོད་རིམ་པར་ཚེག་འདེད་བགྱིས་ཏེ་འདོན་པ་པོ་སྟེ་ཆེ་ཆུང་གང་རུང་རྫོགས་བར་དུ་ཀློག་ཚུལ་བསླབ།མཇུག་ཏུ་སོ་སོའི་བར་བར་དུ་རྣམ་དབྱེ་བདུན་གང་རུང་གི་ཡི་གེ་དང་ཚིག་ཕྲད་གཞན་གང་འོས་བཅུག་སྟེ་མིང་སྔ་ཕྱི་དང་འབྲེལ་ནས་ཚིག་ཏུ་བསྒྲུབས་པ་འདོན་པ་སློབ།དེའི་རྗེས་སུ་ཀློག་བྱང་ཞིང་མྱུར་བའི་ཆེད་དུ་གླེགས་བམ་ཆེན་པོ་འགའ་ཞིག་འདོན་ནོ།།དེ་དག་ལས་དང་པོ་ནི།བོད་ཀྱི་ཨཱ་ལི་ཀཱ་ལི་འདོན་ཚུལ་སློབ་དུས་སུ་སྤྱིར་ཡི་གེ་གང་དང་གང་ཤིན་ཏུ་དག་འདོན་དགོས་ཤིང་།ཁྱད་པར་དུ་དེའི་ནང་ནས།ཨི་ཨེ།ཀ་ག་ཅ་ཇ།ཏ་ད་ཟུང་རེ་དང་།པ་བ་ཝ།ཙ་ཟ་ཛ་གསུམ་རེ་དང་།ཞ་ཤ་དང་།ཡང་ཟ་ས་ཟུང་སྟེ་དེ་དག་བརྗོད་ཚེ་ནང་ཕན་ཚུན་འདྲ་ས་ལ་དྲག་ཞན་བར་མའི་དབང་གིས་གཏན་ནས་མི་འདྲ་ཞིང་།ལྷག་པར་དུ་སླར་འགོད་ལྟར་དུ་དེ་སོ་སོ་ནི་མིང་གཞིར་བྱས་ཏེ་མིང་བསྒྲུབ་ཚེའང་སྒྲ་དོན་གང་ཡང་མི་གཅིག་པས།དེའི་ཁྱད་པར་དབྱེ་ནས་སྒྲ་ལོག་པར་བརྗོད་པ་ལ་སློབ་པ་ཤིན་ཏུ་ཆེའོ།།ཞེས་གསུངས་པ་ལྟར།ཡི་གེ་སོ་སོའི་ཀློག་སྒྲ་དག་ཐོན་ལ་གོམས་པར་བརྩོན་པ་བསྐྱེད་དགོས་པ་སྟེ།མདོར་ན།བོད་ཀྱི་སློབ་གྲྭ་ཆེ་འབྲིང་ཆུང་གསུམ་ནས་སྤྱི་སྐད་སློབ་སྦྱོང་བྱེད་པའི་དགོས་གལ་གཙིགས་སུ་བཟུང་ནས།དེ་དང་མཐུན་པའི་སློབ་ཁྲིད་འོས་འཚམ་གྱིས་བཀོད་སྒྲིག་བྱེད་དགོས།དེ་ལྟར་བྱེད་ཐུབ་ཚེ་བོད་ཀྱི་སྤྱི་སྐད་བདེ་བླག་ངང་དར་སྤེལ་བྱེད་ཐུབ་པས་མཚོན་བོད་མི་ནང་ཁུལ་བར་འབྲེལ་འདྲིས་ཇེ་ཟབ་ཏུ་འགྲོ་བར་ཡང་དགེ་མཚན་ཁྱད་པར་ཅན་ལྡན་པར་འདོད་དོ།།